နိနောမိယ ခဇုနရိ

သည် ချစ်စနိုးဖြင့် *နိနို*ဟု ခေါ်ခံရလေ့ ရှိပြီး၊ ဂျပန် အိုင်ဒေါ၊ အဆိုတော်၊ သီချင်းရေးဆရာ၊ သရုပ်ဆောင်၊ အသံသရုပ်ဆောင်နှင့် ရေဒီယို တင်ဆက်သူ ဖြစ်သည်။ သူသည် ဂျပန်လူငယ်အဖွဲ့ ဖြစ်သော *အာရရှိ* အဖွဲ့ဝင် ဖြစ်ပြီး၊ ၂၀၀၆ တုန်းက ကလင့်အိစ်ဝု ရိုက်ကူးသော "အိဝို့ဂျိမာ့မှ စာများ" စစ်ရုပ်ရှင်ကားတွင် စိုင်းငေါ့အဖြစ် သရုပ်ဆောင်သည်။

နိနောမိယသည် အသက် ၁၃ နှစ်သားအရွယ် ၁၉၉၆ တွင် ဂျပန် တဲလင့်အေဂျင်စီ ဖြစ်သော ဂျွန်နီနှင့်အပေါင်းပါများသို့ ဝင်ရောက်ပြီး၊ ဖျော်ဖြေရေး လောကတွင် စတင် အသက်မွေး ဝမ်းကျောင်း ပြုသည်။ ၁၉၉၉ တွင် အာရရှိအဖွဲ့နှင့်အတူ အဆိုတော်အဖြစ် အရင် ပွဲဦးထွက်လာပြီးမှ၊ နိနောမိယသည် အင်္ဂလိပ်ရုပ်ရှင်ကို ပြန်လည်မှီငြမ်းရိုက်ကူးသော *ငါ့အနားမှာ ရပ်ပါ* စင်တင်ပြဇာတ်တွင် ခရစ်အဖြစ် သရုပ်ဆောင်ခြင်းဖြင့် သရုပ်ဆောင်လောကသို့ ဝင်ရောက်လာသည်။ ထိုအချိန်မှစ၍ နိနောသည် မြောက်မြားလှစွာသော ရုပ်သံဇာတ်လမ်းတွဲများ၊ ရုပ်ရှင်များနှင့် စင်တင်များတွင် ဆက်တိုက် သရုပ်ဆောင်ရပြီး၊ **အာရရှိမင်းသား**ဟု လူသိများလာသည်။ မျက်လုံးပါးစပ်နှင့်တင် အမူအရာကို ဖော်ပြနိုင်သူဟု ဖော်ပြခံရသော  နိနောမိယသည် သူ၏ ဇာတ်ရုပ်များအတွက် ဆုပေါင်းများစွာကို သိမ်းပိုက်နိုင်ခဲ့သည်။

## ငယ်ဘဝ 
အရပ် ၁၆၈ စင်တီ မြင့်ပြီး၊ အေသွေး အမျိုးအစား ဖြစ်သော နိနောမိယကို တိုကျိုမြို့၊ ခတျုရှိကတွင် မွေးဖွားပြီး၊ မိသားစုတွင် အငယ်ဆုံး ဖြစ်သည်။ ဂိမ်းမာအဖြစ် သူ့ကိုယ်သူ မှတ်ယူထားပြီး၊ ဂိမ်းစက်များစွာ ပိုင်ဆိုင်သည်။ သူ၏ မိဘနှစ်ပါးသည် စားဖိုမှူး လုပ်ရင်း တွေ့ဆုံမိကြခြင်း ဖြစ်ပြီး သူ့အစ်မသည် သူ့ထက် ၂ နှစ် ကြီးသည်။ နိနောမိယကို မွေးဖွားသည့်အခါ သူ့အဖိုးသည် အိမ်ရောက်လာပြီး၊ တဦးတည်းသော မြေးယောက်ျားလေး ဖြစ်သော သူ့ကို မိသားစုပိုင် လေကာမှန်သုတ်တံ ထုတ် စက်ရုံ၏ အမွေဆက်ခံသူအဖြစ် ကြေညာလိုက်သည်။ သို့သော်လည်း၊ နိနောမိယ ၁၂ နှစ်သားတွင် ဝမ်းကွဲတဦးက "ဂျွန်နီနှင့်အပေါင်းပါများ" အေဂျင်စီသို့ သူမသိလိုက်ဘဲ လျှောက်လွှာ တင်လိုက်သည်။ အမေဖြစ်သူ မြှောက်ပေးမှုနှင့် လူရွေးပွဲ တက်ရောက်ပြီး အောင်သွား၍ တဲလင့်အေဂျင်စီထဲ ဝင်ရောက်သည်။

အသက် ၁၈ နှစ်၊ ၂၀၀၂ မတ်လတွင် နိနောမိယ အထက်တန်းအောင်သည်။

## အဆိုတော်ဘဝ 
၂၀၀၄ တွင် နိနောမိယသည် ***အိဇ၊ အခု***ဟူသော အာရရှိဖျော်ဖြေပွဲတွင် ဆိုလို သရုပ်ဆောင်ဖျော်ဖြေရန်အတွက် ဒဏ်ရာဟောင်းကို ရေးသားစီကုံးသည်။ အာရရှိအဖွဲ့၏ ငါးခုမြောက် စတူဒီယိုအယ်လဘမ် ***တစ်***သည် အဖွဲ့ဝင် တဦးချင်းစီ သီဆိုရသော သီချင်းအယ်လဘမ်များထဲတွင် ပထမဦးဆုံး ဖြစ်သော်လည်း၊ နောက် ၂ နှစ်နီးပါး ***အချိန်*** အယ်လဘမ် မထွက်ခင်အထိ နိနောမိယသည် တရားဝင် ဖြန့်ချိရေးအတွက် စာသားနှင့် တီးလုံးကို မပေးချေ။

၂၀၀၇ တွင် အဖွဲ့၏ ဆယ့်ရှစ်ခုမြောက် ဓာတ်ပြား *အချစ်ဟာ ချိုမြိန်လွန်း*ကို တိုက်ခိုက်သီချင်းဟူသော အပိုသီချင်း တပုဒ် ပူးတွဲပါဝင်ပြီး၊ ကန့်သတ်အရေအတွက်နှင့် ဖြန့်ချိသည်။ ထိုသီချင်းကို ၂၀၀၆ တွင် သူတို့၏ အဖွဲ့လိုက် စုံစိရှိုး G no Arashi အတွက် အာရရှိအဖွဲ့က ရေးသားပြီး နိနောမိယက စီကုံးထားခြင်း ဖြစ်သည်။ ၂၀၀၇ ဇူလိုင် ၁၁ တွင် အချိန် အယ်လဘမ်ကို အရေအတွက်အကန့်အသတ်ဖြင့် ဖြန့်ချိကာ အဖွဲ့ဝင် တယောက်စီ၏ ဆိုလို သီချင်း ပါဝင်သည်။ နိနောမိယက *နီဂျိ* ခေါ် *သက်တံ့*ဟူသော သူ့ ဆိုလိုသီချင်းတွင် စာသားကို ရေးထားပြီး၊ သီချင်း၏ ပီယာတီးခတ်သည့်အပိုင်းကို **အာရရှိ နွေရာသီ ဖျော်ဖြေပွဲ** တလျှောက်လုံး တီးပြသည်။ ၂၀၀၈ **အာရရှိ၏ ဒုတိယ အာရှဖျော်ဖြေပွဲ**တလျှောက်လုံးတွင်လည်း အလားတူပင် ဖျော်ဖြေသည်။

၂၀၀၈ တွင် ဆိုလိုသီချင်း *Gimmick Game* အတွက် စာသားကို ရေးသား၊ ပြန်စီ၊ သီကုံးသည်။ ၂၀၁၀ တွင် ဆိုလိုသီချင်း "1992*4##111" အတွက် ရေးသားပြန်သည်။ နိနောမိယ အပြောအရဆိုလျှင်၊ ထိုသီချင်းကို အာရိငတိုး(ကျေးဇူးပဲကွယ်)ဟု ဖတ်ရကြောင်း သိရသည်။

## သရုပ်ဆောင်ဘဝ 
### စတိတ်စင် 
နိနောမိယသည် သရုပ်ဆောင်ဘဝကို ၁၉၉၇ စင်တင်ပြဇာတ်တပုဒ် ဖြစ်သော အမေရိကန် လူငယ်ရုပ်ရှင် *ငါ့အနားမှာ ရပ်ပါ* တွင် နောင် အဖွဲ့ဖော်များ ဖြစ်လာမည့် မဆကိ အိုင်းဘ နှင့် ဂျွန်း မဆုမိုတို တို့နှင့်အတူ သရုပ်ဆောင်ခြင်း စတင်ခဲ့သည်။ *ငါ့အနားမှာ ရပ်ပါ* ပြီးနောက် ခုနစ်နှစ်နီးပါး ကြာအောင် မည်သည် စင်တင်ထုတ်လုပ်ရေးကိုမျှ မလုပ်ဘဲ ရုပ်သံဘက်တွင် အာရုံစိုက်ခဲ့သည်။ သို့သော် ၂၀၀၄ တွင် ယူကိအို နိနငဝ ဒါရိုက်တာ လုပ်သော *ရှိဘုယမှ အဝေးသို့ ခွဲခွာရခြင်း*ဟူသော စင်တင်ပြဇာတ်၌ ပထမဦးဆုံး ခေါင်းဆောင်ဇာတ်ရုပ်အဖြစ် ပြန်ပေါ်လာသည်။ ၂၀၀၅ ဧပြီ ၃ မှ ၂၀၀၅ မေ ၄ အထိ၊ *အကြောင်းရင်းမရှိဘဲ ပုန်ကန်မှု*ဟူသော ပြဇာတ်၌ ဂျိမ်းစဒင်း ဇာတ်ရုပ် ဂျင်စတာ့အဖြစ် ပါဝင်သည်။

၂၀၀၉ ဇူလိုင် ၁၈ မှ ဩဂုတ် ၁၁ အထိ၊ နိနောမိယသည် လေးနှစ်အတွင်း ပထမဆုံးသော သူ၏ စင်တင်ပြဇာတ်တွင် ပေါ်လာပြန်သည်။ နာမည်တူ ဝတ္ထုကို အခြေခံထားသော *ရထားပေါ်က လူစိမ်း* သို့မဟုတ် *မသိကျွမ်းတဲ့ ခရီးသည်* တွင် စိတ္တဇလူသတ်သမား အဖြစ် သရုပ်ဆောင်သည်။

### ဇာတ်လမ်းတွဲ 
၁၉၉၈ တွင် TBS ရုပ်သံ ရုပ်ရှင်ဖြစ်သော *အမငိတောင်ကို ကျော်ဖြတ်ခြင်း* ၌ ၁၅ နှစ်သား အိမ်ပြေးလေးအဖြစ် သရုပ်ဆောင်ကာ ရုပ်သံလောကသို့ စတင်ဝင်ရောက်သည်။  အာရရှိအဖွဲ့နှင့် ပွဲဦးထွက်ပြီး လအနည်းငယ်အတွင်းတွင် *အန္တရာယ်များတဲ့ ကျောင်းဆင်းချိန်* ဟူသော ရုပ်သံတွင် နောက်အိမ်ထောင်ပါသားအဖြစ် သရုပ်ဆောင်သော စုဘရု ရှိဘုတနိနှင့်အတူ သူ၏ ပထမဆုံးသော ခေါင်းဆောင်ဇာတ်ရုပ်ကို သရုပ်ဆောင်ရသည်။ အချိန်ဇယားများ ပြည့်ကျပ်လွန်းသည့်အတွက် တလအတွင်း ၇ ကီလို အလေးချိန် ကျသွားသည်။ 

၁၉၉၉ အောက်တိုဘာ ၁၁ မှ ၂၉ အထိ၊ အာရရှိအဖွဲ့သည် ၈ ကြိမ်မြောက် ကမ္ဘာ့ ဗော်လီဘောချန်ပီယံ ပြိုင်ပွဲအတွက် အဓိက ထောက်ခံအားပေးသူ ဖြစ်သူ ဖြစ်ခဲ့သည့်အလျောက်၊ အဖွဲ့ဝင် ငါးဦးစလုံးသည် ဗော်လီဘောကို ဇာတ်အိမ်တည်ထားသည့် ***V အာရရှိ***ဟူသော ဇာတ်လမ်းတွဲတိုတွင် ပထမဆုံးကြိမ်အဖြစ် အတူတကွ တွဲဖက် သရုပ်ဆောင်ခဲ့ကြသည်။

၂၀၀၃ မှ ၂၀၀၅ အထိ၊ နိနောမိယသည် ဇာတ်လမ်းတွဲပေါင်းများစွာတွင် ကျယ်ပြန့်စွာ ဆက်လက်ပါဝင်ခဲ့သည်။ ဟာသစီးရီး *ထရပ်လိုက်*တွင် ကျောင်းတွင် ကျန်သော နောက်ဆုံး လူပျိုစင် လေးဦးထဲမှ တဦး ဖြစ်နေသည်ကို တွေ့ရှိရသော ကျောင်းသား အဖြစ် လည်းကောင်း၊ အချစ်စီးရီး *မီနာမီရဲ့ ချစ်သူကောင်မလေး* တွင် ဆယ့်ခြောက်စင်တီမီတာ အရွယ်အစားသို့ ထူးဆန်းစွာ ကျုံ့ဝင်သွားသည့် ကောင်မလေး၏ ချစ်သူအဖြစ် လည်းကောင်း၊ လူသားဆန်သော စီးရီး *သဘောကောင်းနေတဲ့ အချိန်* တွင် မိခင်ကို မတော်တဆ သတ်မိပြီး၊ ရလဒ်အဖြစ် ဖခင်ဖြစ်သူနှင့် ဆက်ဆံရေး ဝေးကွာသွားသည်ကို ပြန်လည် တည်ဆောက်ရသော လူငယ်လေး တယောက်အဖြစ်လည်းကောင်း သရုပ်ဆောင်ခဲ့သည်။

၂၀၀၆ တွင်၊ *နည်းနည်းပဲဖြစ်ဖြစ် ကျေးဇူးတရားများရနိုင်မယ်ဆိုရင်ဖြင့်*ဟူသော အထူးဇာတ်လမ်းတွဲတွင် အက်ဝင်းအကြိတ် (Ewing's sarcoma) ဖြစ်နေသည်ကို ဆေးစစ် တွေ့ရှိသွားသော လူငယ် တယောက်၏ ဖြစ်ရပ်မှန်ကို သရုပ်ဆောင်သည်။ ၂၀၀၇ ဇန်နဝါရီ ၁၁ တွင် *ဖေဖေကြီးကို ကန်တော့ပါတယ်*ဟူသော ဇာတ်လမ်းတွဲ မရိုက်ကူးမီ ၂၀၀၆ အတွင်း အခြား ရုပ်ရှင်ကား ၂ ကားတွင် သရုပ်ဆောင်လိုက်သေးသည်။

၂၀၀၇ နွေရာသီအတွင်း၊ သူနှင့် အာရရှိမှ အဖွဲ့ဝင် ရှောဆကုရိုင်းနှင့်အတူ ဂျပန်မန်းငကာတွန်းကို မှီငြမ်းထားသော ဟာသဇာတ်လမ်းတွဲ *ယာမဒတရိုးပုံပြင်*တွင် တွဲဖက် သရုပ်ဆောင်သည်။ ထိုဇာတ်လမ်းတွဲတွင် ဇာတ်ကောင် ယာမဒတရိုးသည် လူချမ်းသာသားသမီးများသာ တက်ရောက်သော ကျောင်းတွင် တက်ရောက်သည့် နွမ်းပါးသော ကျောင်းသား အဖြစ် သရုပ်ဆောင်သည်။ ထို့နောက် များမကြာမီ အာရရှိအဖွဲ့၏ နောက်လာမည့် ဖျော်ဖြေပွဲအတွက် ဇာတ်တိုက်လေ့ကျင့်နေစဉ်မှာပင် *မာရသွန်*ဟူသော အထူးဇာတ်လမ်းတွဲတွင် ခေါင်းဆောင်အဖြစ် သရုပ်ဆောင်ပြီး၊ ၎င်းမှာ ဉာဏ်ရည်မမီသော လူငယ်တယောက်သည် မာရသွန် အပြေးသမား ဖြစ်လာရန် လေ့ကျင့် သင်တန်းဆင်းသည့် ဖြစ်ရပ်မှန် ဇာတ်လမ်းကို အခြေခံထားသည်။

သူ့အဖွဲ့ဖော် ဆတိုရှိ အိုးနို ပထမဆုံး ခေါင်းဆောင် ပါဝင်သော ဇာတ်လမ်းတွဲ *မအိုး*တွင် ဧည့်သည်သရုပ်ဆောင် ပါဝင်သည်မှ လွဲ၍ တနှစ်ကြာ မည်သို့မျှ သရုပ်ဆောင်ခြင်း မလုပ်နေပြီးမှ နောက်ဆုံးတွင် နိနောမိယသည် သူ့ညီငယ်များအဖြစ် သရုပ်ဆောင်သော လျောနိရှိကိဒိုနှင့် အဲရိကတိုဒ တို့နှင့်အတူ *ကြယ်ကြွေချည်နှောင်ခြင်း* ဇာတ်လမ်းတွဲ၌ အဓိကအခန်းတွင် ပါဝင်လာသည်။ သူတို့ သုံးယောက်သည် အမည်မသိ လူသတ်သမား၏ သတ်ခြင်းကို လွန်ခဲ့သော နှစ်ပေါင်းများစွာက ခံခဲ့ရသော မိဘများ၏ ကလေးများအဖြစ် ပါဝင်သည်။ စာနယ်ဇင်းများနှင့် ၅၉ ကြိမ်မြောက် ရုပ်သံဇာတ်လမ်းတွဲ ဆုပေးပွဲ ဘုတ်အဖွဲ့၏ ဝေဖန်ရေးဆရာများက သူ့၏ ဇာတ်ရုပ်ကို လက်စားချေလိုသည့် အသက်အကြီးဆုံး သွေးချင်းအဖြစ် ကောင်းစွာ သရုပ်ဆောင်နိုင်သည်ဟု အသိအမှတ် ပြုပြီး၊ အကောင်းဆုံး သရုပ်ဆောင်ဆုကို ချီးမြှင့်သည်။ သူ့ *ကြယ်ကြွေချည်နှောင်ခြင်း*ဇာတ်ရုပ်ကြောင့် သူသည် ၄၉ ကြိမ်မြောက် မွန်တီကားလို ရုပ်သံပွဲတော်၌ ဇာတ်လမ်းတွဲအမျိုးအစားတွင် သရုပ်ဆောင်ထူးချွန်ဆု အတွက် လျာထားခံရသည်။

၂၀၀၉ နွေဦးတွင်၊ နိနောမိယသည် TBS မှ ရိုက်ကူးသော သုံးပိုင်းတွဲ အထူးဇာတ်လမ်းတွဲ *တအိမ်ပြီး တအိမ်*၏ တတိယပိုင်းနှင့် နောက်ဆုံးပိုင်းဖြစ်သော *ခံစားချက်*တွင် ခေါင်းဆောင်ပါဝင်သည်။ ထိုအထူးဇာတ်လမ်းတွဲသည် အာရုံကြောလေဖြန်းရောဂါ ခံစားနေရသော်လည်း ကုမ္ပဏီ၏ ရောင်းအားအကောင်းဆုံးဆုကို ရရှိသွားသူ အမေရိကန် ဒေါတူဒေါ အရောင်းသမား ဘီပေါ်တာ၏ ဖြစ်ရပ်မှန်ဇာတ်လမ်းကို အခြေခံထားသည်။ *တအိမ်ပြီးတအိမ်* နှင့် *ကြယ်ကြွေချည်နှောင်ခြင်း* ဇာတ်ရုပ်တို့က သူ့ကို ၄၆ ကြိမ်မြောက် ဂလက်ဆီဆုပေးပွဲ၌ ရုပ်သံအမျိုးအစား၌ တကားစီ ဆုရစေပြီး၊ ဂျွန်နီတဲလင့်အတွက် ပထမဦးဆုံး ရရှိခြင်း ဖြစ်ပြီး၊ သူ့အတွက်မူ အသက် ၂၀ တန်းတွင် သရုပ်ဆောင် တဦးအနေဖြင့် ဦးဆုံး ရရှိခြင်း ဖြစ်သည်။ ၂၀၀၉ ဧပြီ တွင် နိနောသည် *နတ်ပြည်မှာ နင်နဲ့ တွေ့နိုင်ရင်* အထူးဇာတ်လမ်းတွဲကို စတင်ရိုက်ကူးသည်။ သို့သော်လည်း စိတ်ကုထုံးဆရာဝန်အဖြစ် နိနောမိယ ပထမဆုံး သရုပ်ဆောင်ထားသည်ကို တွေ့မြင်ရမည် ဖြစ်သော ထိုဇာတ်လမ်းတွဲသည် ၂၄ စက်တင်ဘာကျမှ  တီဗီက လွှင့်သည်။

၂၀၁၀ ဇန်နဝါရီတွင်၊ အာရရှိ၏ အဖွဲ့ဝင်များအားလုံး ဆယ်နှစ်တာကာလတွင် ပထမဆုံးသော ဇာတ်လမ်းတွဲ သည်းထိတ်ရင်ဖိုဖြစ်သည့် *နောက်ဆုံးကတိ* အထူးဇာတ်လမ်းတွဲကို အတူတွဲဖက် သရုပ်ဆောင်ကြသည်။ နိနောမိယသည် အဆောက်အဦပြန်ပေးဆွဲမှုတွင် ပိတ်မိနေသော ၂၇ နှစ်အရွယ် ယာယီ လုံခြုံရေးစင်တာဝန်ထမ်း၊ ယာမငိဝ စူးဂျိအဖြစ် သရုပ်ဆောင်သည်။ ၂၀၁၀ စက်တင်ဘာ ၂၀ တွင် မဆုမိုတိုနှင့် ယူးကို တကဲအုချိတို့၏ ဇာတ်လမ်းတွဲ ဖြစ်သော *နွေအချစ်ဟာ သက်တံ့ရောင်ပြန်ဟပ်နေတယ်*၏ နောက်ဆုံးပိုင်းတွင် ဧည့်သည် သရုပ်ဆောင်ပေးခဲ့သည်။

နိနောသည် ကြယ်ကြွေချည်နှောင်ခြင်း(၂၀၀၈) ပြီးကတည်းက ပထမဦးဆုံး ဇာတ်လမ်းတွဲ ဖြစ်သော အချိန်ပိုင်းအလုပ်သမား၊ အိမ်ဝယ်တယ်တွင် သရုပ်ဆောင်သည်။ တွဲဖက် ကရိနာနှင်အတူ တကဲစေးဂျိ ဟု အမည်ရသည့် အချိန်ပိုင်းအလုပ်သမားအဖြစ် သရုပ်ဆောင်သည်။ ယင်းဇာတ်လမ်းတွဲ ထုတ်လွှင့်နေသည့် တလျှောက်လုံး ပုံမှန်အားပေးမှု ရရှိခဲ့ပြီး၊ ပျမ်းမျှ ၁၇.၁၄ ရာခိုင်နှုန်း ရခဲ့သည်။

### ရုပ်ရှင် 
၂၀၀၂ တွင်၊ *ပီကန်းချိရေ၊ ဘဝကခက်တယ်ဆိုပေမယ့်ပျော်ပါတယ်*ဟူသော အာရရှိ၏ ပထမဆုံး အတူသရုပ်ဆောင်သော ရုပ်ရှင်တွင် သူ၏ ရုပ်ရှင်ဇာတ်ကား ပွဲဦးထွက်ခြင်း စတင်ခဲ့သည်။

ထို့နောက် နိနောမိယသည် ၂၀၀၃ ရုပ်ရှင် *အပြာရောင်အလင်း*တွင် နှိပ်စက်တတ်သော ပထွေးလက်မှ လွတ်မြောက်အောင် ကြိုးစားနေသော အထက်တန်းကျောင်းသား ဆုအိချိအဖြစ်၊ သူ့တွဲဖက် အာယမဆုအုရနှင့်အတူ ပိတ်ကားပေါ်တွင် ပေါ်လာခဲ့သည်။ ၂၀၀၄ တွင် *ပီကန်းချိရေ၊ ဘဝကခက်တယ်ဆိုပေမယ့်ပျော်ပါတယ်* ရုပ်ရှင်အဆက်အဖြစ် သူတို့ ဇာတ်ရုပ် တရုပ်စီကို ပြန်လည် ရိုက်ကူးရာ အာရရှိအဖွဲ့ ပြန်ဆုံကြသည်။

၂၀၀၆ သည် နိနောမိယအတွက်မူ ထုတ်လုပ်မှုကောင်းသော နှစ်ဟု ဆိုနိုင်ပြီး၊ ဂျွန်နီနှင့်အပေါင်းပါအတွက်မူ ဟောလိဝုဒ်တွင် ပထမဆုံး ပါဝင်ရသော ပထမဆုံး အနုပညာရှင် ဖြစ်လာသည်။ သူသည် ကလင့်အိဝု၏ အော်စကာဆုရ *အိဝို့ဂျိမာ့မှ စာများ*တွင် စိတ်မပါဖြစ်နေသော စစ်သား စိုင်းငေါ့အဖြစ် သရုပ်ဆောင်ခဲ့ပြီး၊ သရုပ်ဆောင် ဝါတနဘဲ ကင်းသည် အော်စကာဆုအတွက် ဇကာတင် ရွေးခံရသည်။ နိနော၏ သရုပ်ဆောင်မှုသည် ရုပ်ရှင်ဝေဖန်ရေးသမား များစွာ၏ ချီးမွမ်းခြင်းကို ခံရကာ၊ ထိုထဲတွင် အယ်ဒီတာ ဂျင် အင်မာဆန်၊ USA Today မှ ကလော်ဒီးယား ပွတ်၊ ဂျိမ်း ဘာရာဒီနဲလီနှင့် ဟောလိဝုဒ် သတင်း​ထောက် ကာ့ခ်ဟန်နီကတ် 
၂၀၀၇ ဇန်နဝါရီ ၇ တွင်၊ နယူးယောက်တိုင်းဝေဖန်ရေးဆရာ အေအို စကော့က နိနောမိယကို အော်စကာဆုရွေးချယ်ရေးအတွက် အကောင်းဆုံးဇာတ်ပို့မင်းသားဆု အဖြစ် အမည်တင်သွင်းခဲ့သည်။
 
၂၀၀၆ အောက်တိုဘာ ၂၄၊ အမေရိကတွင် *အိဝို့ဂျိမာ့မှ စာများ* ရုပ်ရှင်ရိုက်ရာမှ ပြန်လာပြီး နှစ်လအကြာတွင်၊ မိုက်ကယ် အရိယက်၏ အင်နီမေးရှင်းရုပ်ရှင် *တက်ကွန်း ကင်းခရီ*တွင် အဓိကဇာတ်ကောင် ဘလက်အတွက် သူ့၏ အသံကို ငှားခြင်းဖြင့် အသံသရုပ်ဆောင်အဖြစ်လည်း ပွဲဦးထွက်ခဲ့သည်။

၂၀၀၇ တွင် အာရရှိအဖွဲ့ဝင်အားလုံးသည် *အဝါရောင်မျက်ရည်*ဟူသော သူတို့၏ တတိယမြောက် ရုပ်ရှင်တွင် အတူတကွ တွဲဖက် ပါဝင်ကြပြန်ရာ၊ နိနောမိယက ရည်မှန်းချက်ကြီးသော အနုပညာရှင်အဖြစ် သရုပ်ဆောင်သည်။

၂၀၁၀ အောက်တိုဘာ ၁ တွင် ဖူမိ ယိုရှိနင၏ ဆုရကာတွန်း ဖြစ်သော *အတွင်းခန်း*ကို မှီငြမ်း၍ ရိုက်ကူးထားပြီး နိနောမိယနှင့် ရှိဘဆကိ ကိုးတို့ သရုပ်ဆောင်သည့် ဇာတ်ကားကို ဂျပန်ရုပ်ရှင်ရုံများတွင် တင်သည်။  ယောက်ျားသားများ ရောဂါတမျိုးကြောင့် သေဆုံးသွား၍ မိန်းမသား မိခင်များသာ ကြီးစိုးနေသော လူ့အဖွဲ့အစည်းခေတ်တွင် အသက်ရှင် နေထိုင်ရသူ လူငယ် တဦး မိဇုနို ယုနိုရှင်း အဖြစ် နိနိုက ပါဝင်သည်။

*ဂန့်စ်* ဆိုသော မန်းငကို လိုက်အက်ရှင် ရိုက်ကူးပြီး နိနောမိယနှင့် မဆုယာမ ကဲနိချိ သရုပ်ဆောင်၍ ၂၀၁၁ ဇန်နဝါရီ ၂၀ တွင် အမေရိက၌ ဖြန့်ချိပြီး၊ ၂၀၁၁ ဇန်နဝါရီ ၂၉ တွင် ဂျပန်၌ ပြသသည်။ 
နိနောမိယသည် မြေအောက်ရထား အတိုက်ခံရပြီးနောက် အခြားသေပြီးသူများနှင့် တိုက်ခိုက်အသက်ရှင်ရသော ဂိမ်းတခုကို ကစားရသည့် လူငယ် ကုရိုနို ကေးအဖြစ် သရုပ်ဆောင်သည်။ ဂန့်စ်၏ ဒုတိယပိုင်း *ဂန့်စ်၊ ပြည့်စုံသောအဖြေ*သည် ၂၀၁၁ ဧပြီ ၂၃ တွင် ဂျပန်၌ ရုံတင်သည်။ ယခုအခါတွင် နိနောမိယနှင့် မဆုယာမ ကဲနိချိ အဓိကဇာတ်ဆောင်နှစ်ဦး ရုပ်ရှင်ရိုက်ကူးစဉ်အတွင်း ဝတ်ဆင်ခဲ့သည့် သားရေကိုယ်ကျပ်ဝတ်စုံနက်သည် ရှားပါး စုဆောင်းပစ္စည်း ဖြစ်နေကာ၊ မှောင်ခိုဈေးကွက်၌ တန်ဖိုးကြီးမားစွာ ပေးချေ၍ အရောင်းအဝယ် ဖြစ်နေသည်။

၂၀၁၃ တွင် ဟိငရှိနို၏ ဝတ္ထု *ပလက်တီနမ်ဒေတာ*ကို မှီငြမ်းပြုသော ဇာတ်ကားတွင် ခေါင်းဆောင်အဖြစ် ပါဝင်သည်။ နိနောမိယ၏ ၂၀၀၈ ရုပ်သံဇာတ်လမ်းတွဲ *ကြယ်ကြွေချည်နှောင်ခြင်း*သည်လည်း ဟိငရှိနို ရေးသော ဝတ္ထုတပုဒ်အပေါ် အခြေခံထားခြင်းပင် ဖြစ်သည်။

အပတ်စဉ်ထုတ် *ရှောနဲင်း ဂျမ့်* မဂ္ဂဇင်း၏ ၁၇ ကြိမ်မြောက်ထုတ်တွင် *အပြုံလိုက်သတ်စာသင်ခန်း*ကို မှီငြမ်းသော ၂၀၁၅ လိုက်အက်ရှင် ရုပ်ရှင်တွင် နိနောမိယသည် ကိုရို စင်းဆေး၏ အသံအဖြစ် သရုပ်ဆောင်သည်။.

၂၀၁၆ မတ် ၅ တွင် *အမေနှင့်အတူနေထိုင်ခြင်း*ဇာတ်ကားဖြင့် ၃၉ ကြိမ်မြောက် ဂျပန်အကယ်ဒမီဆုပေးပွဲတွင် အကောင်းဆုံးအမျိုးသားသရုပ်ဆောင်ဆုကို ဂျွန်နီနှင့်အပေါင်းပါများ အေဂျင်စီ၏ လက်တွဲဖက် ဖြစ်သော ဂျုနိချိ အိုကဒကို ကျော်ပြီး ရရှိသည်။

## အခြားလုပ်ငန်းများ 
### ရေဒီယို 
၂၀၀၂ အောက်တိုဘာ ၄ ရက်ကတည်းက နိနောမိယတွင် ပင်လယ်အော်မုန်တိုင်းအမည်ရှိ သူ့ကိုယ်ပိုင် ရေဒီယိုရှိုး ရှိသည်။. ၎င်းရှိုးသည် လက်ရှိတွင် တနင်္ဂနွေနေ့တိုင်း ဂျပန်ဘေးအက်ဖ်အမ်၌ အသံလွှင့်နေပြီး၊ သူ့ကိုယ်ပိုင် အာရရှိ သီချင်းများကို ထုတ်လွှင့်ပြီး၊ အခြားအဆိုတော်များ၏ သီချင်းများကိုလည်း လွှင့်ပေးသည်။

## ရုပ်ရှင်ရုပ်သံ 
##### စင်တင် 
## ဆုနှင့် ဇကာတင် 
## ကိုးကား 
ကဏ္ဍ:ဂျပန်ဘာသာစကား ပါဝင်သော ဆောင်းပါးများ